Elnöki beszámoló és tisztújító taggyűlés Tatabányán!


     2014. február 28-án Tatabányán a Kertvárosi Bányász Művelődési Otthon színháztermében tartotta az OMBKE Tatabányai Helyi Szervezete az  tisztújító taggyűlését.
     A taggyűlés a Magyar Himnusz eléneklésével kezdődött, majd a résztvevők megválasztották Szabó Csaba tagtársat levezető elnöknek. Az elnök kérésére Bársony László beszámolt az elmúlt négy év munkájáról azzal a megjegyzéssel, hogy a beszámoló Mokánszki Béla által összeállított 50 perces diavetítéssel egészül ki. A Helyi Szervezet Elnöke többek között elmondta, hogy a taglétszám 161 fő, az átlagéletkor 66 évről 64.9 évre csökkent. Ez a fiatal tagok belépésével magyarázható. A Szervezet pénzügyi helyzete kiegyensúlyozott, amely köszönhető a Tatabánya Megyei Jogú Város Önkormányzatának, a támogató cégek anyagi támogatásának és a tagdíjakból befolyt összegnek. Az Elnökség a munkatervekben megfogalmazott célokat szinte maradék nélkül tudta teljesíteni: voltak egy és több napos kirándulások, szakmai előadások, baráti találkozók. A bányásznapokon, Borbála-napokon való részvételek, programok mindig sikeresek voltak. (Ezekről a megmozdulásokról a Bányászati és Kohászati Lapokban rendszeresen jelentek meg híranyagok, beszámolók. Szerk.)
 A Helyi Szervezet jó kapcsolatokat teremtett a Tatabánya városában működő társadalmi szervezetekkel. Együttműködő viszony alakult ki a Tatabányai Bányász Hagyományokért Alapítvánnyal, a Tatabányai Múzeummal, a Szabadtéri Bányászati Múzeum Alapítvánnyal, a Bányaipari Dolgozók Szakszervezetével, a Rozmaringos Bányász Egylettel, a helyi erdészekkel, kohászokkal, pedagógusokkal.
Újszerű dolgok is születtek. Ilyenek voltak a kihelyezett elnökségi ülések, a múzeumi napok, a fogadj örökbe egy muzeális gépet akció, a Bányásznapi vásárra való kitelepülés, csapat indítása a Csilletoló versenyen, a Kolbásztöltő versenyen való részvétel.
A sok feladat sok munkával is járt . A Helyi Szervezet rendszeresen előterjesztette az arra érdemes tagjait kitüntetésekre. Így többen részesültek központi bányászati, városi és helyi szervezetek kitüntetéseiben.
     Ezek után Bársony László megköszönte a vezetőség tagjainak négy éves munkáját, megköszönte a támogatók segítségét, a Rozmaringos Bányász Egylet közreműködéseit, a Kertvárosi Bányász Művelődési Otthonban a helységek biztosítását. Majd bejelentette az elnök, a titkár és vezetőség lemondását.
     Szabó Csaba levezető elnök megköszönte a beszámolót majd hozzászólásra kérte fel a tagságot. A teremben meghívott vendégként jelen lévő Bencsik János országgyűlési képviselő hozzászólásában méltatta azt a kiváló együttműködést, amely Tatabánya város intézményei és a közösség között kialakult.                    
Ezután a tagság kézfeltartással elfogadta a beszámolót, majd Pap István a Jelölő Bizottság munkájáról számolt be és felolvasta a jelöltek névsorát. A szabályok értelmében a jelöltek nyílt szavazással kerültek fel a szavazó lapra. Mezei Lászlóné dr. a Szavazatszedő Bizottság elnöke ismertette a titkos szavazás menetét. A levezető elnök szünetet rendelt el, amely idő alatt lebonyolódott a választás.
     A Szavazatszámláló Bizottság munkája közben a tagság a színház teremben végignézte Mokánszki Béla diakép, video, hang anyagát, amelyen felelevenedtek az elmúlt négy év történetei: a komoly és vidám elnökségi ülések, a kirándulások, a szakmai előadások, a bányásznapi és Borbála napi rendezvények, a vidám baráti találkozók. A vetítettképes előadást nagy taps követte.
     Időközben a Szavazatszedő Bizottság elvégezte a munkáját és az elnök felolvasta a megválasztott tisztségviselők és küldöttek névsorát:
          Elnök: Bársony László.
          Titkár: Izing Ferenc.
          Választmányi tag jelölt: Németh László.
          Vezetőségi tagok: Csaszlava Jenő, Ifj. Dörömbözi Béla, Fecskés Zoltán, Kiss József, Mokánszki Béla, Németh László, Ótós Csilla.
          Szakosztályi küldöttek: Bársony László, Izing Ferenc, Németh László, Benyeczkó Ilona, Csaszlava Jenő, Ifj. Dörömbözy Béla, Id. Forisek István, Kiss József, Máj János, Mokánszki Béla, Ótós Csilla, Vasas Mihály.
          OMBKE küldöttek: Bársony László, Izing Ferenc, Németh László, Csaszlava Jenő, Fecskés Zoltán, Izingné Győrfi Mónika, Sóki Imre.
     A régi, új elnök: Bársony László a tisztségviselők nevében megköszönte a bizalmat és a beszámoló és tisztújító taggyűlés példa értékű lebonyolítását. Ezzel a zárszóval és a Bányász Himnusz eléneklésével a taggyűlés hivatalos része befejeződött.
     Amíg az összejövetel résztvevői a szerény vendéglátás mellett beszélgettek a Bányászati és Kohászati Lapok szerkesztőjeként néhány kérdést tettem fel az újonnan megválasztott   Bársony László elnöknek.



szerk.: Röviden hogyan tudnád értékelni az elmúlt négy év munkáját?
Elnök: Tartalmas és mozgalmas négy évet hagytunk magunk mögött. Remélem, hogy a tagság is így látta ezt. Mivel aktív szakmai háttérrel sajnos már nem rendelkezünk, ezért a hangsúlyt a hagyományaink őrzése, ápolása és az ifjúságnak való átadásra helyeztük. Nagyon fontos szempont volt, hogy a viszonylag magas átlagéletkorral rendelkező tagságot összetartsuk, számukra vonzó programokat szervezzünk. Rendezvényeinket nyitottá tettük. Oda nem csak tagjainkat, hanem hozzátartozóikat is szeretettel hívtuk és vártuk éppúgy, mint egyéb vendégeinket. A négy év során 20 szakmai előadást hallgattunk meg. Öt üzemlátogatást és öt szakmai kirándulást szerveztünk. Évente baráti találkozót tartottunk. Minden évben részt vettünk Selmecen  a szalamander felvonuláson (20-25 fő/alkalom). Ott voltunk a pécsi (53fő), a heerleni (9 fő) és a kassai (60 fő) Knappentagon is. Méltó módon ünnepeltük a Bányásznapokat és a Borbála napokat. Három Borbála bált szerveztünk. Halottainktól (19 fő) méltó módon elköszöntünk és minden évben elhelyeztük a kegyelet virágait a bányaszerencsétlenségekben elhunyt társaink sírjainál, emlékműveinél. Jeles helyi bányászati évfordulókról emlékeztünk meg ( 100 éves a környei bányászat, 100 éves Szent Borbála Kórház, 100 éves a Tb-i bányamentés, 25 éves a Szabadtéri Bányászati Múzeum stb). A 4 év során 74 tudósítás jelent meg a BKL-ben és a helyi média is rendszeresen tudósított eseményeinkről. Nagy érdeklődés kísérte minden évben szakestélyeinket, ahol 90-100 fő jelent meg alkalmanként. Kiemelten fontosnak tartottuk az általános és a középiskolákkal való kapcsolattartást. Aktív közreműködői és támogatói voltunk az évente megrendezett Jó szerencsét! és a Bányászhagyományok versenyeknek.

szerk.: Az elmúlt ciklus elején azt mondtad, hogy a munka megosztása fogja jellemezni a vezetőség tevékenységét. Minden feladatnak lesz felelőse. Mennyire sikerült ezt megvalósítani?
[bookmark: _GoBack]Elnök: Azzal a feltétellel vállaltam 4 éve újra az elnökséget, ha a vezetőség minden tagja hajlandó az érdemi és rendszeres munkára. Ezt az elnökség tagjai el is fogadták és kialakítottuk  a 4 évre szóló munkamegosztást, ami viszonylag jól működött. Bár a létszám a havi rendszerességgel megtartott vezetőségi üléseinken ritkán volt teljes, de egyetlen ülést sem kellett határozatképtelenség miatt elhalasztanunk. A felvállalt munkát mindenki tisztességgel elvégezte, de a legnagyobb munkát a titkár végezte, aki mindig pontosan, precízen és autonóm módon végezte feladatát. Elsősorban az ő munkája alapján és biztatása révén mondtam igent az újabb négy évre szóló jelölésre.

szerk.: Tudjuk, hogy Tatabánya város önkormányzata jelentős összeggel támogatja az OMBKE Tatabányai Helyi Szervezetét. Tehát nagyon fontos a város és az egyesület kapcsolata. A továbbiakban is megkapjuk ezt a támogatást?

Elnök: Öt évre szóló megállapodást kötöttünk Tatabánya Megyei Jogú Város Önkormányzatával 2010-ben. E megállapodás révén az Önkormányzat évenkénti támogatást nyújt szervezetünknek külön szerződés alapján. Bár a megállapodás aláírása óta volt egy helyhatósági választás, ez semmilyen zavart nem okozott. Az új önkormányzat tagjaival és vezetőivel szervezetünk kapcsolata élő és rendezett, semmiféle személyi vagy más jellegű konfliktus azt nem terheli, így bízvást reméljük, hogy 2015-ben a lejáró megállapodást újabb 5 évre meg fogjuk tudni hosszabbítani.

szerk.: A Helyi Szervezetnek milyen szervezetekkel van kapcsolata? Fejleszthetők ezekkel az együttműködés?
Elnök: Kitűzött céljaink megvalósítása csak úgy lehetséges, ha nyitottak és befogadóak leszünk ezután is. Ezért együttműködünk minden olyan szervezettel,  amelyek csak egy kicsit is közelebb segíthetnek bennünket céljainkhoz. Ezeket a szervezeteket a beszámolómban néven is neveztem. Ezeken felül nagyon fontos az  iskolákkal való még szorosabb összefogás annak érdekében, hogy a tanulóifjúság minél többet tudhasson meg a város és a vele korában annyira összefonódott bányászat múltjáról, értékeiről, hagyományairól. Szeretnénk elérni, hogy a Jó szerencsét! köszönés újra hallható legyen a városban és az iskolákban.
Nagy múltra tekint vissza kapcsolatunk az OMBKE Dorogi és Oroszlányi Helyi Szervezeteivel, amit nem csak fenntartani, hanem erősíteni is szeretnénk (erre vonatkozó szándéknyilatkozatot tavaly decemberben az Első pusztavámi szakesten a 3 elnök alá is írt).

szerk.: Jelenleg megalakult az új vezetőség. Szükséges az új garnitúrának a munkameneten, a stíluson, a kapcsolatokon változtatni?
Elnök: Gyakorlatilag ugyanaz az elnökség lett megválasztva, aki az elmúlt ciklusban volt. Mindössze egy személyi változás van, de az sem érdemi, hisz Csaszlava Jenő állandó meghívottként eddig  is részt vett a vezetőség munkájában. Ebből eredően jelentős irányváltás nem szükséges és nem is lenne hiteles.

szerk.: A 2014-es munkatervet még az előző vezetőség állította össze. Az új vezetőség akar ezen változtatni?
Elnök: Az előző kérdésre adott válaszból következik, hogy a munkaterven sem indokolt változtatni.

szerk.: Hogyan tekintesz a jövőre? Lesz elég erő, energia, no meg pénz a tervek megvalósításához?
Elnök: Remélem, hogy az elmúlt 4 év stabilitása fogja jellemezni az előttünk álló ciklust is. A megszokott programokat továbbra is elsődlegesnek tartjuk, de mindig vannak új, megfontolásra érdemes felvetések is. Ilyen például, hogy a kölcsönös előnyök alapján együttműködési megállapodást írtunk alá év elején a Gyémánt Fürdő üzemeltetőjével, aktív együttműködést tervezünk a Vértes Agorával, próbaképpen balekoktatásra invitáltuk a város középiskolás diákjait, regionálissá szeretnénk tenni a bányásznapi felvonulást és arról álmodunk, hogy 2015-ben vagy 2016-ban Tatabánya újra Országos  Bányász-Kohász- Erdész Találkozót szervezzen.

Sóki Imre.




